સુરક્ષા એજન્સીઓએ એલર્ટ જારી કર્યું છે કે ત્રાસવાદીઓ સ્વાતંત્ર્ય દિને ભાજપના કાર્યાલયોને પણ નિશાન બનાવી શકે છે. ત્રાસવાદી સંગઠનો ભાજપ કાર્યાલયો, વિવિધ રાજ્યોમાં વાણિજ્ય, પર્યટક, ધાર્મિક, ઉડ્ડયન અને રેલવેના માળખાઓને નિશાન બનાવી શકે છે. સુરક્ષા એજન્સીઓએ ગૃહમંત્રાલય સાથે પરામર્શ કર્યા બાદ જણાવ્યું છે કે પાકિસ્તાન સ્થિત ત્રાસવાદી જૂથો અને તેના સંલગ્ન ભારતીય સંગઠનો જેવા કે ઈન્ડિયન મુજાહિદ્દીન અને સીમી પણ આ ત્રાસવાદી હુમલાઓમાં સહાય કરી શકે છે. તમામ સુરક્ષા દળો અને રાજ્ય પોલીસને મોકલવામાં આવેલા એક પત્રમાં ગૃહમંત્રાલય દ્વારા ભારતના નૌકા મથકો પર હુમલો કરવામાં અલ-કાયદા સક્રિય હોવાની પણ ચેતવણી આપવામાં આવી છે.